华岳
慰吴吉甫县尉
子针如京师，一室膏鼎脔。
兄室虽被伐，一妻犹可免。
伯奢事行役，八子俱蹂践。
兄家祸虽剧，一女特婉娈。
女死固可伤，殊未敌冠冕。
妻在固全躯，丧女忧莫遣。
大厦既灰飞，丰储皆席卷。
鹡鴒起叹嗟，鸾凰徒展转。
我昔以难勤，荷兄垂劝勉。
兄今以难告，倍觉泪淟涊。
泛观天之理，祸福尝相反。
有难既不死，他时非浅浅。
去兄一牛鸣，为地良非远。
不能见兄慰，面目实有靦。
自料吾与兄，气量及者鲜。
胡为苍者天，与子独覉蹇。